CELEX: 32019D2003
Language: bg
Date: 2019-11-28 00:00:00
Title: Решение за изпълнение (ЕС, Евратом) 2019/2003 на Комисията от 28 ноември 2019 година за разрешаване на Ирландия да продължи да използва някои приблизителни разчети за изчислението на базата за собствените ресурси от ДДС по отношение на превоза на пътници до края на 2023 г. (нотифицирано под номер С(2019) 8593) (само текстът на английски език е автентичен)

2.12.2019   
               
               
                  BG
               
               
                  Официален вестник на Европейския съюз
               
               
                  L 310/52
               
            
         РЕШЕНИЕ ЗА ИЗПЪЛНЕНИЕ (ЕС, Евратом) 2019/2003 НА КОМИСИЯТА
         от 28 ноември 2019 година
         за разрешаване на Ирландия да продължи да използва някои приблизителни разчети за изчислението на базата за собствените ресурси от ДДС по отношение на превоза на пътници до края на 2023 г.
         (нотифицирано под номер С(2019) 8593)
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Договора за създаване на Европейската общност за атомна енергия,
         като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, второ тире от него,
         след консултация с Консултативния комитет по собствените ресурси,
         като има предвид, че:
         
                     (1)
                  
                  
                     Съгласно член 371 от Директива 2006/112/ЕО на Съвета (2) Ирландия може да продължи да освобождава от облагане сделките, посочени в част Б от приложение Х към тази директива, ако е освобождавала тези сделки към 1 януари 1978 г. В съответствие с посочения член тези сделки трябва да бъдат взети предвид при определянето на базата за собствените ресурси от ДДС.
                  
               
                     (2)
                  
                  
                     С Решение 2010/5/ЕС, Евратом на Комисията (3) бе разрешено на Ирландия да използва приблизителни разчети по отношение на следната категория сделки, посочена в част Б от приложение Х към Директива 2006/112/ЕО: превоз на пътници (точка 10), от 1 януари 2009 г. до 31 декември 2018 г.
                  
               
                     (3)
                  
                  
                     В своето писмо 30 април 2019 г. Ирландия поиска разрешение от Комисията да продължи да използва някои приблизителни разчети за изчислението на базата за собствените ресурси от ДДС. Ирландия не е в състояние да изчисли точно базата за собствените ресурси от ДДС за сделките, посочени в точка 10 от част Б от приложение X към Директива 2006/112/ЕО по отношение на превоза на пътници. Съществува вероятност това изчисление да доведе до неоправдана административна тежест във връзка с ефекта от тези сделки върху общата база за собствените ресурси от ДДС на Ирландия. Ирландия е в състояние да направи изчисление, като използва приблизителни разчети за тази категория сделки. Поради това на Ирландия следва да бъде разрешено да продължи да изчислява базата за собствените ресурси от ДДС, като използва приблизителни разчети по отношение на превоза на пътници.
                  
               
                     (4)
                  
                  
                     От съображения за прозрачност и правна сигурност е подходящо прилагането на разрешението да бъде ограничено във времето,
                  
               ПРИЕ НАСТОЯЩОТО РЕШЕНИЕ:
         
            Член 1
            За целите на изчисляването на базата за собствените ресурси от ДДС от 1 януари 2019 г. до 31 декември 2023 г. на Ирландия се разрешава да използва приблизителни разчети по отношение на превоза на пътници, посочен в точка 10 от част Б от приложение Х към Директива 2006/112/ЕО.
         
         
            Член 2
            Адресат на настоящото решение е Ирландия.
         
         
            Съставено в Брюксел на 28 ноември 2019 година.
            
               
                  За Комисията
               
               Günther OETTINGER
               
                  Член на Комисията
               
            
         
         
            (1)  ОВ L 155, 7.6.1989 г., стр. 9.
         
            (2)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).
         
            (3)  Решение 2010/5/ЕС, Евратом на Комисията от 22 декември 2009 г. за разрешаване на Ирландия да използва някои приблизителни разчети за изчислението на базата за собствените ресурси от ДДС (ОВ L 3, 7.1.2010 г., стр. 19).